Fadime Cimen Larsen frygtede også at skulle fortælle sine forældre, at hun var faldet for etnisk danske Ronny Larsen.

- Jeg var nervøs for, at de ikke ville tale med mig mere, siger Fadime Cimen Larsen.

Derfor løj hun i starten for sine forældre om, hvor hun var, når hun mødtes med Ronny Larsen.

Friede på første besøg

I dag har Ronny Larsen og Fadime Cimen Larsens været mand og kone i syv år.

Alle Fadime Cimen Larsens bekymringer omkring sin families reaktioner er blevet gjort til skamme.

- Jeg har en god svoger, der kendte Ronny, og han fortalte min far om ham, så da Ronny kom på besøg første gang, gik det godt, siger hun.

Der gik dog knap fire år, inden Ronny Larsen kom på besøg hos kærestens familie for første gang. Og der var det for at fri.

- Jeg tog hjem til hendes forældre sammen med min mor og min stedfar, som man gør for at respektere deres kultur. Og så bad jeg om deres datters hånd. Så var der lidt snak om det, fortæller Ronny Larsen.

Han har flere tyrkiske end danske venner i dag, og han kalder sine svigerforældre for 'baba' og 'anne' - far og mor - som det hører den tyrkiske kultur til.

Læs også : GRAFIK De nye og de etniske danskere: Se hvad der kendetegner de to grupper

Det meste er snak

Fadime Cimen Larsens opfordring til andre piger, der står i den situation, hun gjorde, er, at de åbent skal tage snakken med deres familie.

- Jeg håber, det kan åbne øjnene for andre tyrkiske piger. Jeg gik rundt med en frygt, men alting havde været lettere, hvis jeg bare havde fortalt om Ronny. Så havde min familie nok vejledt mig, siger Fadime Cimen Larsen.

- Det kan sagtens lade sig gøre at være sammen med en dansk mand uden problemer, siger hun.

Alle de kulturelle gnidninger, de begge havde forestillet sig, der ville opstå, er aldrig blevet til egentlige problemer, fortæller de.

- De kulturelle forskelle er noget, folk taler meget om, men når det kommer til stykket, er det mere antagelser end virkelighed, siger Ronny Larsen.

Parret bor i dag Ikast og har to børn. Begge børn skal selv tage stilling til religion, når de er gamle nok. Og til den tid skal børnene også lære tyrkisk, som Fadime Cimen Larsen selv vil undervise dem i.

Sådan gifter kvinderne sig (2015-tal)

• 2 procent af kvinder med danske rødder gifter sig med en mand fra et ikke-vestligt land OK

• 49 procent af kvinder fra ikke-vestlige lande gifter sig med en mand fra et ikke-vestligt land

• 34 procent af kvinder med ikke-vestlig baggrund gifter sig med en mand med danske rødder.

• 94 procent af etnisk danske kvinder gifter sig med etnisk danske mænd

Sådan gifter mændene sig (2015-tal)

• 5 procent af mænd med danske rødder gifter sig med en kvinde fra et ikke-vestligt land

• 55 procent af mænd fra ikke-vestlige lande gifter sig med en kvinde fra et ikke-vestligt land

• 13 procent af mænd med ikke-vestlige baggrund gifter sig med en kvinde med danske rødder

• 89 procent af etnisk danske mænd gifter sig med etnisk danske kvinder